પુતિને સત્તા પર આવ્યા પછી 2001માં જ ચીન સાથે નવો સમજૂતિ કરાર કર્યો હતો. શી જિનપિંગ 2013માં સત્તા પર આવ્યા તે પછીય સંબંધો ટકી રહ્યા છે. જિનપિંગ આર્થિક મોરચે જે કરી શક્યા છે તે પુતિન કરી શક્યા નથી. તેથી આ વખતે તેમણે ચૂંટણી જીતવા માટે રશિયા કેટલું તાકાતવર છે તેનો પ્રચાર વધારે કર્યો હતો. ક્રીમિયાને પોતાનામાં ભેળવી દીધું અને અમેરિકાના વિરોધ છતાં સિરિયામાં જઈને રશિયન દળોએ કામગીરી કરી છે. જિનપિંગે હજી સુધી કોઈ લશ્કરી પગલું ભર્યું નથી, પણ તેમણે સંરક્ષણ બજેટ ત્રણગણું વધારી દીધું છે. ચીનની બૂલેટ ટ્રેનો જૂની થઈ ગઈ છે. ચીન હવે લેટેસ્ટ પ્રવાસી અને લશ્કરી બંને વિમાનો બનાવતું થયું છે અને સબમરીનના મોટા કાફલા સાથે વિશ્વમાં ઠેર ઠેર બંદરો પર ધામા નાખ્યા છે. પાકિસ્તાન અને શ્રીલંકા સહિત આફ્રિકાના દેશોમાં ચીન પોર્ટ ડેવલપ કરવાના બહાને પોતાની હાજરી પુરાવી રહ્યું છે.